b'\n_START_ARTICLE_\nZlata nit\n_START_PARAGRAPH_\nZlata nit je medijsko-raziskovalni projekt, ki so ga leta 2007 zasnovali sodelavci \xc4\x8dasnika Dnevnik. Pri projektu, ki je namenjen izboru najbolj\xc5\xa1ega zaposlovalca v Sloveniji, sodelujejo razli\xc4\x8dni strokovnjaki in \xc5\xa1ir\xc5\xa1a javnost, \xc4\x8dastni pokrovitelj pa je Ministrstvo za delo, dru\xc5\xbeino in socialne zadeve Republike Slovenije.\n_START_SECTION_\nZa\xc4\x8detki projekta\n_START_PARAGRAPH_\nProjekt Zlata nit je v letu 2007 zasnovala skupina sodelavcev \xc4\x8dasnika Dnevnik v sodelovanju z ekonomskimi in kadrovskimi strokovnjaki Univerze v Ljubljani . Ta je ob pomo\xc4\x8di uveljavljenih strokovnjakov razvoja kulture podjetnosti, ustvarjalnosti in inovativnega vodenja idejo razvila v izbor najbolj\xc5\xa1ih zaposlovalcev v Sloveniji. Projekt poteka v sodelovanju s \xc4\x8dasopisom Dnevnik, ki medijsko spodbuja promocijo podjetni\xc5\xa1ke inovativnosti in primere dobrih praks, razvoj poslovanja ter kakovostna delovna mesta.\n_START_SECTION_\nSodelujo\xc4\x8di\n_START_PARAGRAPH_\nPri projektu Zlata nit aktivno sodelujejo razli\xc4\x8dni strokovnjaki, predstavniki ustanov civilne dru\xc5\xbebe in interesnih organizacij, pa tudi zaposleni in njihovi delodajalci. Z mo\xc5\xbenostjo glasovanja lahko pri izboru sodeluje tudi naj\xc5\xa1ir\xc5\xa1a slovenska javnost. Zaradi velikega \xc5\xa1tevila vpletenih strokovnjakov z razli\xc4\x8dnih podro\xc4\x8dij in \xc5\xa1ir\xc5\xa1e javnosti, ki zagotavljajo reprezentativnosti sodelujo\xc4\x8dih v projektu, nudi Zlata nit verodostojne letne ocene  stanja na podro\xc4\x8dju zaposlovanja in podjetni\xc5\xa1tva v Sloveniji.\n_START_SECTION_\nMetodologija\n_START_PARAGRAPH_\nRazvoj metodologije izbora, ki se odvija pod nadzorom priznanih teoretikov in praktikov, temelji na medorganizacijskem povezovanju in kolektivnemu znanju in sledi smernicam na podro\xc4\x8dju zaposlovanja in delovne sile ter razvoju ustvarjalnosti, ekonomije in inovativnosti. Za metodologijo in njeno izvedbo skrbi dru\xc5\xbeba Mediade.\n_START_SECTION_\nNamen\n_START_PARAGRAPH_\nS projektom Zlata nit \xc5\xbeelijo spodbuditi dinami\xc4\x8den razvoj zaposlenih in organizacij. Poudarek je tudi na ohranjanju in spodbujanju konkuren\xc4\x8dnosti slovenskega gospodarstva.\n_START_SECTION_\nPotek izbora\n_START_PARAGRAPH_\nIzbor najbolj\xc5\xa1ega zaposlovalca v projektu Zlata nit poteka po sedmih korakih. Izbor v prvem delu poteka z ugotavljanjem uspe\xc5\xa1nosti podjetja po metodi uravnote\xc5\xbeenih kazalnikov ter z anketiranjem zaposlenih z vpra\xc5\xa1alnikom, pripravljenem posebej za projekt Zlata nit. S tem vpra\xc5\xa1alnikom ugotavljajo kakovost odnosov med zaposlenimi in organizaciji. Odgovori na vpra\xc5\xa1alniku so predstavljajo 80 odstotkov kon\xc4\x8dne ocene. Sledi analiza pridobljenih rezultatov in javna objava seznama 101 najbolj\xc5\xa1ega zaposlovalca po abecednem vrstnem redu ter 21 finalistov v posameznih kategorijah. Podjetja so pri projektu razdeljena v tri kategorije, in sicer mala (do 50 zaposlenih), srednje velika (od 50 do 250 zaposlenih) ter velika podjetja (ve\xc4\x8d kot 250 zaposlenih). Nadaljnje informacije pridobijo \xc4\x8dlani strokovnega odbora, ki z vodilnimi v podjetjih opravijo intervjuje. Intervjuji zajemajo 21 vpra\xc5\xa1anj, s katerimi ugotavljajo razli\xc4\x8dne elemente, na primer edinstvenosti in izjemnost organizacije, dejavnike uspeha ter dru\xc5\xbebeno odgovornost. Kon\xc4\x8dni izbor opravi izborna komisija, ki je sestavljena iz uglednih posameznikov. Pri ocenjevanju uspe\xc5\xa1nosti podjetij uporabijo tudi druge kazalnike, in sicer donosnost kapitala, rast poslovanja ter dodano vrednost na vsakega zaposlenega.  V naslednjem koraku  svoje mnenje preko glasovanja podajo bralci in obiskovalci spleti\xc5\xa1\xc4\x8da. Sledi ocena strokovnega sveta in odlo\xc4\x8ditev izborne komisije, projekt pa se zaklju\xc4\x8di z razglasitvijo najbolj\xc5\xa1ih zaposlovalcev._NEWLINE_Projekt Zlata nit poteka od jeseni do spomladi. Sklepni del je sve\xc4\x8dana prireditev s podelitvijo priznanja Zlata nit za zmagovalca v vsaki od kategorij, diplom vsakemu od 21 finalistom ter priznanj za posebne dose\xc5\xbeke.\n_START_SECTION_\nSodelujo\xc4\x8da podjetja\n_START_PARAGRAPH_\nPodjetjem, sodelujo\xc4\x8dim pri projektu Zlata nit, sta zagotovljeni zaupnost podatkov in anonimnost anketirancev. Sodelujo\xc4\x8da podjetja so aktivna z razli\xc4\x8dnimi dejavnostmi. Njihove strokovne slu\xc5\xbebe izpolnijo vpra\xc5\xa1alnik o uspe\xc5\xa1nosti, zaposleni izvedejo ankete, najvi\xc5\xa1ja vodstva podjetij, ki so se uvrstila med finaliste, sodelujejo v intervjuju o odnosu med zaposlenimi in organizacijo, za\xc5\xbeeleno pa je tudi sodelovanje z uredni\xc5\xa1tvom tematske priloge Zaposlitev & Kariera in prisotnost na razglasitvi rezultatov izbora.\n_START_SECTION_\nOrganizacija izbora\n_START_PARAGRAPH_\nV organizacijski odbor so vklju\xc4\x8deni vodstvo projekta ter predstavniki Dnevnika in Mediade. Izborna komisija, v kateri so predstavniki zaposlovalcev, zaposlenih, mno\xc5\xbei\xc4\x8dnih medijev civilnodru\xc5\xbebenih ustanov ter strokovne javnosti, na podlagi podatkov, ki jih pridobijo v postopku zbiranja informacij, oceni finaliste izbora.  Za razvoj podjetni\xc5\xa1ke miselnosti in promocijo dobrih praks pri upravljanju s \xc4\x8dlove\xc5\xa1kimi viri skrbi strokovni svet izbora.\n_START_SECTION_\nZlata praksa\n_START_PARAGRAPH_\nIzbor Zlata nit se je na pobudo proizvodnih podjetij in dru\xc5\xbeb v letu 2012 dopolnil z nate\xc4\x8dajem za posebno priznanje v kategoriji Zlatih praks. Organizacije lahko za Zlato prakso prijavijo projekte, prakse, ideje, pristope ali aktivnosti, ki so usmerjene v preskoke oziroma kolektivni napredek.'